A BIZOTTSÁG HATÁROZATA
(2007. augusztus 2.)
a 2003/467/EK határozat Lengyelország egyes közigazgatási egységeinek a szarvasmarhák enzootikus leukózisától hivatalosan mentessé nyilvánításának tekintetében történő módosításáról
(az értesítés a C(2007) 3657. számú dokumentummal történt)
(EGT-vonatkozású szöveg)
(2007/559/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak D. melléklete, I. fejezete E. szakaszára,
mivel:
(1)
A 64/432/EGK irányelv D. mellékletének rendelkezései szerint - a szarvasmarha-állományok tekintetében - egy tagállam vagy egy tagállam valamely része hivatalosan akkor tekinthető mentesnek a szarvasmarhák enzootikus leukózisától, ha megfelel az irányelvben meghatározott bizonyos feltételeknek.
(2)
A tagállamok azon régiói, amelyeket a szarvasmarhák enzootikus leukózisától mentesnek nyilvánítottak, az egyes tagállamok, vagy a tagállamok egyes régiói szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusa megállapításáról szóló, 2003. június 23-i 2003/467/EK bizottsági határozatban (2) vannak felsorolva.
(3)
Lengyelország esetében a 64/432/EGK irányelv 2. cikke (2) bekezdésének p) pontjában említett elsődleges területi egység a „powiat”. Az állatbetegségek kódolt formájának és bejelentésük kódjainak a 82/894/EGK tanácsi irányelvnek (3) megfelelően történő meghatározásáról szóló, 2005. március 1-jei 2005/176/EK bizottsági határozat nem közzétett X/25. melléklete a magasabb közigazgatási egységet jelentő megfelelő vajdaságokon belül sorolja fel a powiatokat.
(4)
Lengyelország most olyan dokumentációt nyújtott be a Bizottságnak, amely bemutatja a 64/432/EGK irányelvben meghatározott megfelelő feltételeknek való megfelelést abban a tekintetben, hogy egyes powiatokat Lengyelországnak a szarvasmarhák enzootikus leukózisától hivatalosan mentes térségeivé lehessen nyilvánítani.
(5)
Miután értékelték a Lengyelország által benyújtott dokumentációt, ezeket a lengyel powiatokat a tagállamnak a szarvasmarhák enzootikus leukózisától hivatalosan mentes térségeiként kell elismerni.
(6)
A 2003/467/EK határozatot ezért a fentieknek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/467/EK határozat III. melléklete e határozat melléklete szerint módosul.
2. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 2-án.